ריצ'רד מאדן (אנגלית: Richard Madden, נולד ב-18 ביוני 1986) הוא שחקן טלוויזיה, קולנוע ותיאטרון סקוטי, זוכה פרס גלובוס הזהב, הידוע כשחקן המגלם את רוב סטארק בסדרת הפנטזיה "משחקי הכס", ואת הדמות הראשית בסדרת הדרמה הפוליטית "שומר ראש" מ-2018.
מאדן גדל בעיירה אלדרסייל שבסקוטלנד. אביו כבאי ואמו עוזרת הוראה. למאדן אחות גדולה ואחות קטנה. בגיל 11, החל ללמוד במרכז פייסלי התיאטרלי לנוער. זמן קצר לאחר מכן לוהק לסרט תסבוכת המבוסס על רומן של איאן בנקס, ובמקביל כסבסטיאן בסדרת הטלוויזיה הבריטית, "דודה בומרנג".
בשנת 2007 סיים את לימודיו באקדמיה הסקוטית למוזיקה ודרמה. במהלך לימודיו, השתתף במספר מחזות תיאטרון, ומשם עבר להופיע במחזה בלונדון, שם לוהק כרומיאו במחזה "רומיאו ויוליה" בתיאטרון הגלוב. בשנת 2009 לוהק כדיק מקנזי בסדרת ה-BBC "הופ ספרינגס", ולאחר מכן כריפלי במותחן הבריטי "חדר הצ'אטים". החל משנת 2011 הוא משחק בסדרת הפנטזיה המצליחה "משחקי הכס" כרוב סטארק. באותה שנה גם הופיע בסדרה "סירנות". בשנת 2013 לוהק לתפקיד הראשי כלודוויג בסרט הדרמה "הבטחה".
בשנת 2015 השתתף בסרט הלייפאקשן לסרט הידוע "סינדרלה" בתפקיד הנסיך (Prince charming).
בשנת 2018 כיכב בסדרת המשטרה הבריטית "שומר ראש", כדיוויד באש הסקוטי, יוצא מלחמת אפגניסטן. על תפקידו בסדרה זכה בפרס גלובוס הזהב לשחקן הטוב ביותר בסדרת טלוויזיה לשנת 2019. בשנת 2018 שיחק גם בסרט "איביזה" לצד השחקנית ג'יליאן ג'ייקובס.
מאדן היה בזוגיות עם השחקנית ג'נה קולמן. השניים נפרדו בשנת 2015. בין החודשים מרץ–אוגוסט 2016 נקשר שמו בשמה של מגישת הטלוויזיה לורה ויטמור, ובדצמבר באותה שנה הוא יצא עם השחקנית והדוגמנית סוקי ווטרהאוס. מקיץ 2017 ועד דצמבר 2018 מאדן היה בזוגיות עם השחקנית האנגליה אלי באמבר.
אוחזר מתוך "https://he.wikipedia.org/w/index.php?title=ריצ%27רד_מאדן&oldid=27145812"